กสิกรสุดเจ๋ง รับคุ้มครองค่าเงินหยวน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — กสิกรไทยเปิดบริการป้องกันความเสี่ยงเงินหยวนแบบรับมอบเงิน
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย เปิดเผยว่า เพื่อสนับสนุนธุรกิจการค้าระหว่างไทยจีนให้ขยายตัวต่อเนื่อง ธนาคารได้เปิดบริการป้องกันความเสี่ยงอัตราแลกเปลี่ยนเงินหยวนในรูปของสัญญาซื้อขายอัตราแลกเปลี่ยนล่วงหน้า แบบส่งมอบเงินหยวนเมื่อครบกำหนด (Deliverable Forward) เป็นแห่งแรก เพื่อช่วยนักธุรกิจนำเข้าส่งออกให้สามารถจัดการความเสี่ยงของค่าเงินหยวนได้สะดวกขึ้น 
“เราคาดการณ์ว่าเงินหยวนอาจเป็นสกุลเงินที่มีบทบาทมากขึ้นในตลาดการเงินระหว่างประเทศ และมีโอกาสแข็งค่าขึ้น แม้ทางการจีนจะเข้ามาดูแลค่าเงินหยวน แต่ในระยะยาวจะต้องปล่อยให้เคลื่อนไหวตามกลไกตลาดมากขึ้น ซึ่งจะส่งผลให้ผู้ประกอบการไทยที่นำเข้าสินค้าจากประเทศจีน โดยเฉพาะในรายที่ผู้ขายในจีนให้ชำระค่าสินค้าเป็นสกุลเงินหยวน จะได้รับผลกระทบจากอัตราแลกเปลี่ยนเมื่อเงินหยวนแข็งค่าขึ้นเมื่อเทียบกับเงินบาท” นายธิติ กล่าว
อย่างไรก็ดี ที่ผ่านมาการป้องกันความเสี่ยงสกุลเงินหยวน เป็นการทำสัญญาซื้อขายล่วงหน้าแบบไม่มีการส่งมอบเมื่อครบกำหนด (NDF) คู่สัญญาจะรับหรือจ่ายกันเฉพาะส่วนต่างระหว่างอัตราแลกเปลี่ยน ณ วันครบกำหนดเท่านั้น ผู้ประกอบการที่ต้องการส่งมอบเงินหยวนจึงต้องทำรายการซื้อหรือขายเงินหยวนในตลาดแบบส่งมอบทันที (Spot) อีกครั้ง ทำให้ไม่สะดวก ต้องทำธุรกรรมหลายขั้นตอน มีต้นทุนเพิ่มขึ้น